**Predkladacia správa**

Návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016   
Z. z. a ktorým sa mení zákon č. 539/2008 Z. z. o podpore regionálneho rozvoja v znení neskorších predpisovsa predkladá na rokovanie vlády na základe uznesenia vlády SR   
č. 153/2017 k Informácii o stave podpory najmenej rozvinutých okresov Kežmarok a Lučenec zo dňa 5. apríla 2017.

Cieľom predkladaného návrhu zákona je rozšíriť pôsobnosť zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. (ďalej len „zákon“) na ďalšie zaostávajúce okresy Slovenskej republiky, v ktorých sa umožní koncentrácia nástrojov, opatrení a peňažných zdrojov na akceleráciu hospodárskeho a sociálneho rozvoja a zvyšovania zamestnanosti za účelom odstraňovania regionálnych rozdielov a zvyšovania konkurencieschopnosti najmenej rozvinutých regiónov a tým aj kvality života. Zvýšenie počtu najmenej rozvinutých okresov sa dosiahne zmenou výpočtu miery evidovanej nezamestnanosti v Slovenskej republike pre zápis okresu do zoznamu najmenej rozvinutých okresov z 1,6-násobku priemernej miery evidovanej nezamestnanosti na jej 1,5-násobok.

Predkladaný návrh zákona rozširuje okruh oprávnených prijímateľov regionálneho príspevku o fyzické osoby – podnikateľov. Návrh taktiež upravuje pôsobnosť Úradu vlády Slovenskej republiky a okresných úradov v sídle najmenej rozvinutých okresov, spôsob kreovania, pôsobnosť a zloženia Rady pre rozvoj najmenej rozvinutých okresov (ďalej len „rada“) a vytvorenie výborov na okresnej úrovni. Návrh zakotvuje aj ustanovenia o Ročných prioritách, ako vládou Slovenskej republiky schválený záväzný dokument, ktorý predstavuje podklad pre poskytnutie regionálneho príspevku oprávneným prijímateľom a podmienky, za ktorých je možné regionálny príspevok poskytnúť.

Prijatie navrhovaného zákona bude mať pozitívne aj negatívne vplyvy na podnikateľské prostredie, pozitívne sociálne vplyvy a pozitívne aj negatívne vplyvy na rozpočet verejnej správy. Pozitívne vplyvy sa predpokladajú najmä na strane príjmov štátneho rozpočtu plynúcich z tvorby nových pracovných miest. Pôjde predovšetkým o príjmy z priamych a nepriamych daní. Negatívne vplyvy budú predstavovať výdavky štátneho rozpočtu súvisiace s poskytnutím regionálneho príspevku. Návrh zákona nebude mať vplyv na životné prostredie, na informatizáciu spoločnosti a na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná a s predpismi Európskej únie. Návrh zákona nie je predmetom vnútrokomunitárneho pripomienkového konania.

Materiál bol predmetom medzirezortného pripomienkového konania a rokovania Legislatívnej rady vlády Slovenskej republiky, ktorá návrh prerokovala a na rokovanie vlády Slovenskej republiky predkladá upravené znenie návrhu zákona.

Účinnosť zákona sa navrhuje 1. aprílom 2018.